Premia (Piemont)
Premia isch e Gmeind vo dr iteliänische Provinz Verbano-Cusio-Ossola.

D Gmeind lyt im Eschetal. Si chunt im Nordweschte fasch bis ad Schwiizer Gränze und im Oschte bis ganz a d Landesgränze zum Kanton Tessin: Do chunt me vo Premia übere Krameggpass – mit m düütsche Name –, wo aber kei guete Fuesswääg drüber goot, id Nochbergmeind Bosco/Gurin. Die iteliänische Nochbergmeinde sind Baceno, Crodo, Pomatt und Montecrestese. 

D Ortsdeil vo Premia heisse Pioda, Rozzaro, Altoggio, Uriezzo, Crego, Piedilago, Cagiogno, Cristo, Cadarese, San Rocco, Passo, Rivasco und Chioso.

Und uf de Böde am Bärg sind alti Dörfer vo de Walser:
 Saley, Ober- und Undersaley, uf iteliänisch Salècchio
 Aager, wo das Dorf gstande isch, isch hütt dr Stausee Lago di Agàro
 Opsu, uf iteliänisch Ausone

Ort im Piemont
Walser